
PARLAMENTUL ROMÂNIEI

CAMERA DEPUTAŢILOR

	COMISIA PENTRU SĂNĂTATE ŞI FAMILIE

   Nr. 28/50/ 10 martie 2011    

	COMISIA JURIDICĂ, DE DISCIPLINĂ ŞI IMUNITĂŢI

Nr. 31/1024/ 10 martie 2011



BIROULUI PERMANENT 

AL

CAMEREI DEPUTAŢILOR,

           Vă înaintăm alăturat RAPORTUL COMUN asupra proiectului de Lege pentru modificarea şi completarea Legii nr.95/2006 privind reforma în domeniul sănătăţii (Plx 665/2010), trimis spre dezbatere în fond, Comisiei pentru sănătate şi familie şi Comisiei juridice, de disciplină şi imunităţi, cu adresa nr. Pl-x 665 din 17 noiembrie 2010.
            În raport de obiectul şi conţinutul său, proiectul de lege face parte din categoria legilor ordinare.
         PREŞEDINTE,                                                       PREŞEDINTE,                                                     

         Rodica Nassar




          Daniel Buda                            
  


PARLAMENTUL  ROMÂNIEI

CAMERA DEPUTAŢILOR

	COMISIA PENTRU SĂNĂTATE ŞI FAMILIE

   Nr. 28/50/ 10 martie 2011  
	COMISIA JURIDICĂ, DE DISCIPLINĂ ŞI IMUNITĂŢI

Nr. 31/1024/10 martie 2011                                    




RAPORT  COMUN

asupra proiectului de Lege pentru modificarea şi completarea Legii nr.95/2006 privind reforma în domeniul sănătăţii (PLx 665/2010))
În conformitate cu prevederile art. 95 din Regulamentul Camerei Deputaţilor, republicat, Comisia pentru sănătate şi familie şi Comisia juridică, de disciplină şi imunităţi, au fost sesizate, spre dezbatere în fond, cu proiectul de Lege pentru modificarea şi completarea Legii nr.95/2006 privind reforma în domeniul sănătăţii (Plx 665/2010), trimis spre dezbatere în fond, Comisiei pentru sănătate şi familie şi Comisiei juridice, de disciplină şi imunităţi, cu adresa nr. PL-x 665 din 17 noiembrie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat iniţiativa legislativă ca urmare a depăşirii termenului de adoptare, potrivit art. 75 alin. (2) teza a III-a din Constituţia României, republicată.
Consiliul Legislativ a avizat favorabil  proiectul de Lege, cu observaţii şi propuneri, conform avizului nr. 570 din 6 mai 2010. Comisia pentru buget, finanţe şi bănci prin avizul nr.22/588/30.11.2010 nu susţine adoptarea acestei iniţiative legislative.
Guvernul, prin punctul de vedere  transmis cu adresa nr. 2040 din 9 august 2010, nu  susţine adoptarea acestei iniţiative legislative.

Ministerul Sănătăţii, conform adreselor din datele de 25 ianuarie 2011 şi 7 februarie 2011, nu susţine această iniţiativă legislativă.
Proiectul de Lege supus dezbaterii are ca obiect de reglementare completarea Legii nr. 95/2006 privind reforma în domeniul sănătăţii, intervenţiile legislative vizând soluţionarea promptă a cazurilor de malpraxis, prin instituirea posibilităţii rezolvării amiabile între pacient, unitate medicală şi societate de asigurare a prejudiciului cauzat de acte medicale.
În conformitate cu prevederile art. 61 şi  63 din Regulamentul Camerei Deputaţilor, republicat, membrii celor două comisii sesizate au dezbătut proiectul de lege în şedinţe separate.
Membrii Comisiei juridice, de disciplină şi imunităţi au examinat iniţiativa legislativă în şedinţa din 8 februarie 2011. La dezbateri au fost prezenţi 18 deputaţi din numărul total de 26 membri ai comisiei. În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor respingerea proiectului de Lege pentru modificarea şi completarea Legii nr. 95/2006 privind reforma în domeniul sănătăţii (Pl.x 665/2010).
Membrii Comisiei pentru sănătate şi familie au examinat iniţiativa legislativă în şedinţa din 8 martie 2011. La dezbateri au fost prezenţi 13 deputaţi din numărul total de 17 membri ai comisiei. Din partea Ministerului Sănătăţii a participat domnul secretar de stat Cristian Anton Irimie. În urma dezbaterilor, membrii Comisiei pentru sănătate şi familie, au hotărât, cu 7 voturi pentru şi 4 împotrivă, să propună plenului Camerei Deputaţilor respingerea proiectului de Lege pentru modificarea şi completarea Legii nr. 95/2006 privind reforma în domeniul sănătăţii (Pl.x 665/2010).
Membrii Comisiei pentru sănătate şi familie şi ai Comisiei juridice, de disciplină şi imunităţi propun plenului Camerei Deputaţilor respingerea proiectului de Lege pentru modificarea şi completarea Legii nr. 95/2006 privind reforma în domeniul sănătăţii (Pl.x 665/2010) pentru următoarele argumente: 

- potrivit Legii nr. 95/2006, medicii sunt obligaţi să încheie o asigurare de malpraxis pentru cazurile de răspundere civilă profesională pentru prejudicii cauzate prin actul medical. În vederea stabilirii cazurilor de răspundere civilă profesională pentru medici, farmacişti şi alte persoane din domeniul asistenţei medicale, este constituită, potrivit prevederilor art. 668 din lege, la nivelul fiecărei direcţii de sănătate publică judeţene şi a municipiului Bucureşti, o comisie de monitorizare şi competenţă profesională pentru cazurile de malpraxis;

- totodată, se consideră că stabilirea de către societatea de asigurări a existenţei unui prejudiciu, precum şi cuantumul prejudiciului va duce la situaţii în care persoanele care sunt victimele unui act de malpraxis să nu fie niciodată despăgubite. Pe de altă parte, circumstanţele, cauzele, natura şi întinderea prejudiciilor produse pacienţilor trebuie să fie stabilite de către experţi în domeniu, deoarece societăţile de asigurări nu au competenţă.
    În raport cu obiectul şi conţinutul său, proiectul de lege  face parte din categoria legilor ordinare .
    PREŞEDINTE,                                          
PREŞEDINTE,                                          

     Rodica Nassar





   Daniel Buda                                    

       SECRETAR,           



            SECRETAR,     

        Ion Burnei         



     Gabriel Andronache
       Întocmit,                              
         Consilier parlamentar Danciu Florin







         Consilier parlamentar  Iuliana Fuiorea

